Zagreb, 23. studenog2018.g.

**Z A P I S N I K**

sa **29. sjednice** Povjerenstva za odlučivanje o sukobu interesa održane dana 23. studenog 2018. godine u prostorijama Povjerenstva za odlučivanje o sukobu interesa, s početkom u 11,00 sati.

**PRISUTNI:** Nataša Novaković, Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa Nataša Novaković.

Predsjednica Povjerenstva otvara sjednicu i predlaže usvajanje zapisnika sa 28. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica Povjerenstva predlaže da se dnevni red dopuni s pod toč. 6. Donošenje odluke u predmetu **P-85/16, dužnosnik IVAN ANUŠIĆ, župan Osječko-baranjske županije** te poziva članove da se izjasne o tome da li prihvaćaju predloženi dnevni red. Utvrđuje se da članovi Povjerenstva jednoglasno prihvaćaju prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-368/17, dužnosnik ANDREJ PLENKOVIĆ, predsjednik Vlade Republike Hrvatske i dužnosnik GARI CAPPELLI, ministar turizma,** iznosi predmet i navodi da su zaprimljene neanonimne prijave protiv dužnosnika i Barbare Mesić u svezi natječaja i imenovanja Nere Miličić na mjesto direktorice HTZ u Njemačkoj sa sjedištem u Munchenu, koja je nećakinja dužnosnika Andreja Plenkovića.

U postupku je utvrđeno da je natječaj provelo Povjerenstvo, koje se sastoji od šest osoba, a izbor vrši turističko vijeće koje se sastoji od trinaest osoba. Izvjestiteljica ističe da Barbara Mesić nije dužnosnica u smislu ZSSI-a te Povjerenstvo nije nadležno u odnosu na nju. Utvrđeno je da je Nera Miličević s dužnosnikom Andrejom Plenkovićem u srodstvu, ali dužnosnik nije sudjelovao u postupku njenog imenovanja niti je utvrđeno da je na bilo koji način utjecao na imenovanje, pa su navodi iz prijave neosnovani. Dužnosnik Gari Cappelli je sudjelovao u postupku natječaja kao jedan od članova turističkog vijeća. Natječaj su ocjenjivale stručne službe u dvije razine u čemu dužnosnik nije sudjelovao. Ne radi se o diskrecijskoj ocjeni jedne osobe već sveukupno 1devetnaest9 osoba.

Izvjestiteljica predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Članica Povjerenstva Povjerenstva Aleksandra Jozić-Ileković kao izvjestiteljica u predmetu **P-437/17, dužnosnik ANDREJ PLENKOVIĆ, predsjednik Vlade Republike Hrvatske i dužnosnik TOMISLAV ĆORIĆ, ministar zaštite okoliša i energetike** iznosi predmet i navodi da je podnesena prijava protiv dužnosnika u svezi imenovanja Marka Raosa ujaka dužnosnika Andreja Plenkovića. U postupku je utvrđeno da je Marko Raos ujak dužnosnika Andreja Plenkovića. Utvrđeno je da je Tomislav Ćorić diskrecijskom ocjenom imenovao Marka Raosa. Povjerenstvo je zauzelo stav da se ne smatra dobrom praksom da se imenuje na određene funkcije osobe koje su u bližim rodbinskim odnosima s dužnosnikom.

 Izvjestiteljica predlaže da se donese odluka o nepokretanju postupka u odnosu na dužnosnika Andreja Plenkovića s obzirom da dužnosnik nije sudjelovao u postupku imenovanja i odluka o pokretanju postupka u odnosu na dužnosnika Tomislava Ćorića zbog moguće povrede čl. 5 ZSSI-a jer je na temelju propisane diskrecijske ovlasti, ali bez obrazloženja, imenovao Marka Raosa na mjesto člana Upravnog vijeća Parka prirode Biokovo.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Član Povjerenstva Davorin Ivanjek kao izvjestitelj u predmetu **P-382/17, dužnosnik ANDREJ PLENKOVIĆ, predsjednik Vlade Republike Hrvatske** iznosi predmet i navodi da je podnesena prijava protiv dužnosnika u kojoj se u bitnome navodi da je dužnosnik Andrej Plenkoviću obnašanju dužnosti predsjednika Vlade Republike Hrvatske predložio svojeg vjenčanog kuma Igora Pokaza na funkciju izvanrednog i opunomoćenog veleposlanika Republike Hrvatske u Ujedinjenoj Kraljevini Velike Britanije i Sjeverne Irske sa sjedištem u Londonu, čime je prekršio odredbu članka 2. stavka 2. ZSSI-a, jer se osnovano može smatrati da je dužnosnikov privatni interes utjecao na njegovu nepristranost u obnašanju javne dužnosti.

U postupku je utvrđeno da je dužnosnik Andrej Plenković vjenčani kum Igoru Pokazu. Zatraženi su određeni podaci i od Vlade Republike Hrvatske na što se Vlada Republike Hrvatske i po požurnici nije očitovala.

Izvjestitelj predlaže da se donese odluka o pokretanju postupka zbog moguće povrede čl. 5. ZSSI-a, koja proizlazi iz propusta deklariranja članovima Vlade Republike Hrvatske, članovima nadležnog odbora Hrvatskog sabora, Predsjednici Republike Hrvatske, okolnost da je Igoru Pokazu, koji se predlaže postaviti za izvanrednog i opunomoćenog veleposlanika Republike Hrvatske u Ujedinjenoj Kraljevini Velike Britanije i Sjeverne Irske, dužnosnik vjenčani kum, kao i propusta javnog deklariranja iste okolnosti građanima koji imaju pravo biti upoznati s ponašanjem dužnosnika koje su u vezi s obnašanjem njihove dužnosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Članica Povjerenstva Tončica Božić kao izvjestiteljica u predmetu **P-374/17, dužnosnik VEDRAN ŠPEHAR, član Uprave trgovačkog društva Plinacro d.o.o. do 30. svibnja 2018.g.,** iznosi predmet i navodi da je protiv dužnosnika pokrenut postupak zbog istovremenog obnašanja navedene dužnosti i obavljanja funkcije člana Nadzornog odbora trgovačkog društva Energo d.o.o. u razdoblju od 30. siječnja 2017.g. do 27. travnja 2017.g.

 Dužnosnik je dostavio očitovanje u kojem je naveo da je 1. veljače 2018.g. tražio ostavku za članstvo u Nadzornom odboru trgovačkog društva te je i samo trgovačko društvo isto potvrdilo.

U postupku je utvrđeno da je dužnosnik, sukladno odredbi članka 260.a. stavak 1. ZTD-a, dana 31. siječnja 2017.g. dao pisanu ostavku na funkciju člana Nadzornog odbora trgovačkog društva Energo d.o.o. koja, s obzirom na datum koji je dužnosnik naveo u toj ispravi, djeluje od 1. veljače 2017.g.

 Izvjestiteljica predlaže da se donese odluka kojom se utvrđuje da dužnosnik nije bio u povredi odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-73/18, dužnosnik JASMIN BAJIĆ, direktor trgovačkog društva Croatia airlines d.d.,** iznosi predmet i navodi da je protiv dužnosnika pokrenut postupak zbog moguće povrede članka 11. stavka 3. i čl. 5. ZSSI-a, koja proizlazi iz primitaka plaćanja troškova hotelskog smještaja prilikom sudjelovanja na konferenciji Safran Aircraft Engines Winter Seminar, u Megeve, Francuska Republika, od 9. do 13. siječnja 2018.g., a koje troškove je snosio organizator navedene konferencije, trgovačko društvo Safran Aircraft Engines te iz okolnosti da je trgovačko društvo Croatia Airlines d.d., za vrijeme dok je dužnosnik obnašao dužnost direktora, u više navrata kupovalo knjige „Menadžment zrakoplovne kompanije“, nakladnika Mate d.o.o., i „Planiranje zračnog prijevoza“, nakladnika Redak, u kojima je dužnosnik jedan od autora. Na Odluku o pokretanju postupka, dužnosnik je dostavio pisano očitovanje. Povjerenstvo je tijekom postupka od trgovačkog društva Croatia Airlines d.d. zatražilo relevantne podatke i dokumentaciju vezanu uz predmete okolnosti.

Izvjestiteljica predlaže da se donese odluka kojom se utvrđuje da prihvaćanjem plaćanja troškova hotelskog smještaja dužnosnika prilikom sudjelovanja na konferenciji Safran Aircraft Engines Winter Seminar, u Megeve, Francuska Republika, od 9. do 13. siječnja 2018.g., od strane organizatora konferencije trgovačkog društva Safran Aircraft Engines, dužnosnik je primio i zadržao nedopušteni dar u smislu odredbi ZSSI-a, čime je počinio povredu članka 11. stavka 3. ZSSI-a. Nabavom knjiga „Menadžment zrakoplovne kompanije“, nakladnika Mate d.o.o., i „Planiranje zračnog prijevoza“, nakladnika Redak, u kojima je dužnosnik jedan od autora, od strane trgovačkog društva Croatia Airlines d.d., za vrijeme dok je dužnosnik obnašao dužnost direktora navedenog društva, narušena je vjerodostojnost dužnosnika te povjerenje građana u dužnost koju dužnosnik obnaša, čime je počinio povredu članka 5. stavka 1. ZSSI-a. Za utvrđenu povredu čl. 11. st. 3. ZSSI-a predlaže sankciju obustave isplate dijela neto mjesečne plaće u ukupnom iznosu od 5.000,00 kuna, plativu u dva istovjetna obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Predsjednica Povjerenstva kao izvjestiteljica u predmetu **P-85/16, dužnosnik IVAN ANUŠIĆ, župan Osječko-baranjske županije**, iznosi predmet i navodi da je protiv dužnosnika pokrenut postupak zbog istovremenog primanja volonterske naknade za obnašanje dužnosti općinskog načelnika i primanja dodatnog iznosa od 1.200,00 kn u razdoblju od ožujka 2011.g. do rujna 2013.g. na temelju Pravilnika o korištenju automobila i mobitela za potrebe Općine Antunovac od 1. lipnja 2010. te primanja dodatnog iznosa od 2.000,00 kn u razdoblju od listopada 2013.g. pa do studenoga 2016.g. na temelju Pravilnika o izmjeni Pravnika o korištenju automobila i mobitela za potrebe Općine Antunovac od 3. rujna 2013.g.

 Izvjestiteljica navodi da su pogrešni navodi Odluke o pokretanju postupka jer je tijekom postupka utvrđeno da dužnosnik nije primao dodatnu naknadu.

Izvjestiteljica predlaže da se donese odluka kojom se utvrđuje da nije došlo do povrede čl. 7. d. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Predsjednica Povjerenstva kao izvjestiteljica u predmetu **P-19/18, dužnosnik MLADEN KARLIĆ, zastupnik u Hrvatskom saboru,** iznosi predmet i navodi da je protiv dužnosnika pokrenuta prijava u svezi zapošljavanja supruge dužnosnika.

U postupku je utvrđeno da dužnosnik nije ni na koji način povezan sa županijom u kojoj je zaposlena njegova supruga. Nadalje je utvrđeno da je Skupština donijela odluku o osnivanju novog odjela, a svi dosadašnji pročelnici su postali v.d. do imenovanja novih pročelnika pa tako i supruga dužnosnika.

Izvjestiteljica predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Članica Povjerenstva Tončica Božić kao izvjestiteljica u predmetu **P-186/17, dužnosnik ANTUN GLAVAŠ, općinski načelnik Općine Feričanci do 25. svibnja 2017.g.,** iznosi predmet i navodi da je protiv dužnosnika podnesena prijava zbog netočnih podataka navedenih u imovinskoj kartici te navoda da su prihodi dužnosnika veći nego što je naveo u svom izvješću o imovinskom stanju dužnosnika.

U postupku je utvrđeno da postoji određeni nerazmjer u prijavljenoj imovini s imovinom pribavljenom od drugih tijela. Dužnosniku je upućen zaključak na koji se dužnosnik očitovao da nije imao namjeru iznositi neistinite podatke, ali nerazmjer nije opravdao.

Izvjestiteljica predlaže da se donese odluka o pokretanju postupka zbog moguće povrede čl. 8. i čl. 9. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Predsjednica Povjerenstva kao izvjestiteljica u predmetu **P-24/18, dužnosnik MATO FRANKOVIĆ, gradonačelnik Grada Dubrovnika,** iznosi predmet i navodi da je protiv dužnosnika podnesena prijava u kojoj se u bitnome navodi da je dužnosnik za svog savjetnika za obalne i pomorske projekte imenovao osobu koja je ujedno predsjednik Uprave td Atlantska plovidba d.d., kao i predsjednik Nadzornog odbora td Luka Dubrovnik d.d. u kojem Grad Dubrovnik ima udjele u vlasništvu. U prijavi se nadalje navodi da je s obzirom na djelatnost navedenih trgovačkih društava razumno očekivati da će td Atlantska plovidba d.d. koristiti usluge td Luka Dubrovnik d.d. S obzirom da navedena osoba kao savjetnik gradonačelnika Grada Dubrovnika za obalne i pomorske projekte može imati pristup povlaštenim informacijama, moguće je da će iste iskoristiti u obavljanju poslova predsjednika Uprave td Atlantska plovidba d.d. Također, ista osoba može utjecati na donošenje odluka Grada Dubrovnika, posebice gradonačelnika Grada Dubrovnika, kojima se pogoduje td Atlantska plovidba d.d. Podnositelj stoga smatra da je dužnosnik donošenjem odluke o imenovanju iste za svog savjetnika iskoristio javnu dužnost za probitak osobe koja je s njim povezana.

U postupku nije utvrđena nikakva povezanost između dužnosnika i navedene osobe. Imenovana osoba nije dužnosnik u smislu ZSSI-a te Povjerenstvo nije nadležno utvrđivat njegov sukob interesa

Izvjestiteljica predlaže da se u odnosu na dužnosnika donese odluka o nepokretanju postupka s napomenom da nije dobro imenovati osobe koje obnašaju više funkcija.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Članica Povjerenstva Tončica Božić kao izvjestiteljica u predmetu **M-145/18, na zahtjev dužnosnika LUCIANA VUKELIĆA, ravnatelja Hrvatskog zavoda za zdravstveno osiguranje,** iznosi predmet i navodi da je dužnosnik zatražio mišljenje Povjerenstva može li istovremeno s obnašanjem dužnosti ravnatelja Hrvatskog zavoda za zdravstveno osiguranje obavljati funkciju predsjednika Hrvatskog biatlonskog saveza ukoliko se kandidira za obavljanje navedene funkcije.

Izvjestiteljica predlaže da se donese mišljenje da na temelju članka 14. stavka 5. ZSSI-a dužnosnik može istovremeno uz obnašanje navedene javne dužnosti biti član upravnih i nadzornih tijela najviše dviju neprofitnih udruga i zaklada, te u tom okviru može obavljati i funkciju predsjednika Hrvatskog biatlonskog saveza ukoliko bude izabran, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova. Za tumačenje predstavlja li istovremeno obnašanje dužnosti ravnatelja HZZO-a i obavljanje funkcija u sportskoj udruzi povredu članka 27. stavka 3. podstavka 1. Zakona o sportu nadležan je Središnji državni ured za šport.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 11,45 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**